b'\n_START_ARTICLE_\nBibliotekvitenskap\n_START_PARAGRAPH_\nBibliotek- og informasjonsvitenskap er et tverrfaglig felt som inkluderer kunnskapsorganisasjon og gjenfinning, litteraturvitenskap- og historie og litteratur- og kulturformidling. Bibliotekvitenskap kan spores tilbake til oldtidens Mesopotamia der arkeologer har gravd fram flere biblioteker best\xc3\xa5ende av leirtavler med kileskrift. Det eldste biblioteket man vet om er biblioteket ved Ebla som var i drift mellom 2600-2300 fvt. Oldtidens kanskje mest ber\xc3\xb8mte bibliotek var den nyassyriske kongen Ashurbanipals bibliotek.  _NEWLINE_Historisk sett er faget basert p\xc3\xa5 organisering av dokumenter p\xc3\xa5 en m\xc3\xa5te som gj\xc3\xb8r de lette \xc3\xa5 gjenfinne. N\xc3\xa5r en dokumentsamling vokser i st\xc3\xb8rrelse vokser ogs\xc3\xa5 behovet for \xc3\xa5 systematisere samlingen. Dette gj\xc3\xb8res ofte ved \xc3\xa5 klassifisere dokumentene etter tematisk innhold slik at dokumenter av lignende tema er n\xc3\xa6rt hverandre i den fysiske samlingen. Opprinnelig var ogs\xc3\xa5 arkivvitenskap innlemmet i bibliotekvitenskap, men ble senere utskilt som eget fag.   _NEWLINE_Den f\xc3\xb8rste skolen i USA for bibliotekvitenskap ble stiftet av Melwil Dewey\xc2\xa0 (1851-1931) ved Columbia University i 1887._NEWLINE_I Norge tilbys utdanning og studier i bibliotekvitenskap ved flere utdanningsinstitusjoner. OsloMet - Storbyuniversitetet tilbyr per 2019 bibliotek- og informasjonsvitenskap som \xc3\xa5rsstudium, bachelor, master og doktorgradsniv\xc3\xa5. Ved OsloMet er utdanningen underlagt institutt for arkiv- bibliotek- og informasjonsvitenskap (ABI), som er en del av universitetets samfunnsvitenskapelige fakultet (SAM). Universitetet i Agder tilbyr bachelorprogram i skolebibliotekkunnskap. Universitetet i Troms\xc3\xb8 tilbyr bachelor- og masterprogram i medie- og dokumentasjonsvitenskap. Norges teknisk naturvitenskapelige universitet (NTNU) tilbyr flere informasjonsvitenskapelige emner, blant annet informasjonsgjenfinning. Tidligere ble denne utdanningen drevet av Statens bibliotek- og informasjonsh\xc3\xb8gskole, til denne h\xc3\xb8gskolen i 1994 ble fusjonert med dav\xc3\xa6rende H\xc3\xb8gskolen i Oslo.'